
סדר היום:		הצעת חוק מועצות מקומיות (תיקון-חובת אזרחות), התשס"ג-2003 (פ/1372)
			של חבר הכנסת יורי שטרן – הכנה לקריאה ראשונה

יועצת משפטית:     מירי פרנקל שור

מנהלת הוועדה:      יפה שפירא

קצרנית:                  אושרה עצידה



הצעת חוק מועצות מקומיות (תיקון חובת אזרחות), התשס"ג-2003
של חבר הכנסת יורי שטרן, הכנה לקריאה ראשונה


היו"ר יורי שטרן:

	אני מבקש לפתוח את הדיון בהצעת חוק המועצות המקומיות (תיקון חובת אזרחות), התשס"ג-2003.  זוהי הצעת חוק שלי שאותה אנחנו מכינים לקריאה ראשונה.

	לפי החוק,  אדם שיכול להיבחר לרשות חייב להיות אזרח ישראל.  

אביטל שטרנברג:

	רק יושב-ראש חייב להיות אזרח. חבר  יכול להיות תושב קבע. 

סגן שר במשרד ראש הממשלה יורי שטרן:

	 התכוונתי לומר מי שייבחר לראשות הרשות.  החוק לא מגדיר את זה באותה צורה כאשר מדובר על ועד ממונה ועל יושב-ראש הרשות הממונה. אנחנו נתקלנו במצב מוזר ברמת הגולן שמשרד הפנים אישר ומינה כראש הרשות  אנשים שהם לא רק אינם אזרחי ישראל, אלא  הם גם קשורים לגופים עוינים. לקחת אזרחות ולהופיע כאזרח ברמת הגולן היא אמירה ברורה מאוד של הזדהות עם המדינה. זה לא משהו שהוא מובן מאליו. לכן, אני חשבתי שיש מקום לתקן. אני חשבתי גם על שאר חברי המועצות. זאת אומרת, לא רק על יושב-ראש. אנשים אומרים שבגלל המצבים העדינים ברמת הגולן, אולי לא כדאי לחייב שכל החברים במועצה יהיו אזרחים כחובה. אבל, לפחות לגבי ראש הרשות אני חושב שאת הנורמה הזאת אנחנו חייבים להעתיק גם לגבי הרשות הממונה. 

	כמובן שהמצב יכול להיווצר לא רק ברמת הגולן. יש לנו תושבים שהם אינם אזרחים גם במקומות אחרים, ומן הסתם יהיו בינהם כאלה שירצו למנות אותם ליושב ראש הרשות מבלי שהם יהיו אזרחים. אני מקווה שהחוק יתקבל והמצב הזה לא יקרה לנו. 

דוד אזולאי:

	לא בממונה, היום יכול להיבחר תושב בבחירות?

אביטל שטרנברג:

	תושב קבע יכול להיות חבר מועצה, לא יכול להיות יושב-ראש מועצה. 

דוד אזולאי:

	 כלומר, החוק הזה בא להשלים.

אביטל שטרנברג:

	אם זה עובד מדינה, אז עובד מדינה לא חייב להיות אזרח. אתה לא ממנה לדבר הזה נבחר, אתה ממנה עובד מדינה. עובד מדינה יכול להיות תושב קבע. 

היו"ר יורי שטרן:

	אבל, אם הוא יושב-ראש הוא חייב להיות אזרח לפי הצעת החוק הזאת.


אביטל שטרנברג:

	הוא לא חייב. הנוסח כפי שהוא היום מאפשר לשר הפנים למנות אזרח, הוא לא מחייב אותו. אם אתם תחליטו אחרת, אני אצטרך לחזור לממשלה. הנוסח הכללי של הסעיף הוא  יכול  ש - - -. הסעיף הוא לא סעיף של חובה, ואם אתם מחליטים על חובה אני חייבת לחזור לממשלה ולברר את זה. 

מירי פרנקל שור:

	כתוב: "בלי לפגוע בכלליות של הוראת סעיף קטן (א) יכול שיהיו בצו גם הוראות בדבר", ואז נכנס התיקון שלך ואומר: "מינוי יושב-ראש למועצה ראשונה ממונה שהוא אזרח ישראלי."  כלומר, יכול שיהיו ויכול שלא יהיו. 

דוד אזולאי:

	 עו"ד שטרנברג, תושב יכול להיות ממונה או לא יכול להיות  ממונה? 

אביטל שטרנברג:

	לפי החוק הזה, השר יכול להחליט שהוא ממנה אזרח והוא יכול למנות תושב קבע. הוא לא חייב. אין פה הוראה מנדטורית. אני רוצה להדגיש את הנקודה הזאת, ככל שתאמרו שזאת חובה, אני חייבת לחזור לממשלה כי זה לא מה שעמד בפניה.

דוד אזולאי:

	 אני רוצה להציע ליושב ראש הצעה בעניין הזה. בזמנו הייתי מעורב בכל הסיפור הזה של היישוב מסעדה וכו', בהיותי סגן שר הפנים. את חטאיי אני מזכיר היום.  אני נפגשתי עם גורמי הביטחון ודיברתי איתם. אני הייתי מציע לך לפני שנקבל החלטה בעניין הזה, לשמוע את גורמי הביטחון משום  שיש להם מה לומר בנושא הזה, ואני  לא רוצה להיכנס כאן לפירוט. שווה לשמוע את דעתם בנושא הזה מפני שהנושא ברמת הגולן הוא מאוד מאוד רגיש, פועלים  כל מיני כוחות. עובדה שיש שקט ברמת הגולן למרות מה שכולנו יודעים.  אני מציע גם לממשלה וגם לך כיושב ראש הוועדה, לשמוע את גורמי הביטחון.  אני איתך אחרי שאתה תשמע אותם.

היו"ר יורי שטרן:

	מבלי להתייחס לכך, מה דעתך על זה שזה יהיה חובה?

דוד אזולאי:

	למעשה, היום תושב יכול לבחור ולהיבחר.  אתה פה גורם לאפליה משום שאתה מביא לידי זה שתושב שיכול לבחור,  אבל הוא לא יכול להיבחר. 

אביטל שטרנברג:

	הוא לא יכול לכהן. 

היו"ר יורי שטרן:

	להיבחר הוא לא יכול גם היום, הוא לא יכול להיות יושב-ראש המועצה אם הוא נבחר. אבל, ברשות הממונה הוא כן יכול לכהן ואת זה אני רוצה להשוות למצב של בחירות. זאת אומרת, כמו שהוא לא יכול להיות יושב-ראש דרך הבחירות, ככה הוא לא יכול להיות יושב-ראש גם דרך המינויים. 


דוד אזולאי:

	אדוני היושב ראש, אנחנו יודעים מה מסתתר מאחורי החוק הזה. בוא נקרא לילד בשמו, אנחנו מדברים על רמת הגולן, נכון?

היו"ר יורי שטרן:

	כן. 

דוד אזולאי:

	אני בכל אופן חושב שכדאי מאוד לבדוק את הנושא הזה של רשויות ממונות. אם בכל זאת תחליט אז אפשר יהיה בעתיד להתקדם עם הצעת החוק. 

היו"ר יורי שטרן:

אני מוכן לקבל את הצעתך. אני מוכן לדחות את זה לשבוע הבא בהנחה שאני אוכל להיפגש עם גורמי הביטחון.  יחד עם זאת, אני רוצה לבקש שני דברים. אני רוצה לבקש ממך לתת נוסח חוק שיהיה מחייב ולא רק מאפשר את הקריטריון הזה. עו"ד שטרנברג, אני רוצה לבקש ממך לבדוק אם זה יביא לשינוי בעמדת הממשלה. זוהי הצעת חוק פרטית, עמדת הממשלה לא מחייבת. אבל, רצוי שהממשלה - - -

דוד אזולאי:

	 נדמה לי שבמליאה הממשלה  לא תמכה בהצעת החוק. 

היו"ר יורי שטרן:

	היא תמכה. 

אביטל שטרנברג:

	הממשלה תמכה בנוסח כפי שהוא היה. 

יחזקאל לביא:

	היא תמכה בהצעת החוק כפי שהיא. אבל, ברגע שמשנים יש פה עניין חדש.

היו"ר יורי שטרן:

	כשהשר דיבר בזכות החוק ובתמיכה בחוק, הוא דיבר על זה כך שזה מחייב אותו.  זאת אומרת שיש רזון בכך שרק אזרחים ישרתו. לדעתי, ההבדל הזה לא היה ברור גם בדיון במליאה.  אני יצאתי מתוך הנחה שזה מחייב, וממה שאני זוכר מדברי השר גם הוא לא התייחס לזה כמין המלצה, כי אם זו המלצה  אז אין לזה הרבה ערך. גם היום הוא יכול למנות אזרח.  עו"ד שטרנברג, מה החוק הזה בצורה הנוכחית שלו משנה במצב הקיים? 

אביטל שטרנברג:

	לכאורה לא. אנחנו מתייחסים לטקסט כפי שהוא, אנחנו לא יכולים להמציא טקסט אחר. 

היו"ר יורי שטרן:

	אם כך, הכוונה הייתה בהחלט שזה קריטריון מחייב ולא קריטריון נוסף שאפשר בכלל לא להתחשב בו. 

דוד אזולאי:

	אולי כדאי לשמוע את עמדת מרכז השלטון המקומי. 

נועה בן אריה:

	קצת קשה לתת עמדה כרגע אם זה לחיוב.  אני ארצה לבחון את הנושא. 

דוד אזולאי:

	האם יש לכם עמדה, האם אתם מתנגדים להצעה הזאת? 

נועה בן אריה:
	
	כל עוד ההצעה היא בנוסח הזה אז אין לנו התנגדות.  הבעיה מתחילה בנושא של החיוב ואני לא יודעת אם תהיה או לא תהיה התנגדות. אני אבקש שהות להתייעץ עם ההנהלה. 

היו"ר יורי שטרן:

אני חושב שאם אנחנו נגביל פה את שיקול דעתו של שר הפנים אנחנו רק נעשה טוב. בעיניי לפחות, המגמה שלנו צריכה להיות בכל מקום שהוא בעייתי לעודד את אלה שמזדהים עם המדינה ולתת סימן ברור לכך שהמדינה מעודדת את אזרחיה. 

דוד אזולאי:

יחזקאל, האם לכם יש איזשהי התנגדות?

יחזקאל לביא:

 צריך לשקול את זה. זה חייב קודם כל לבוא לוועדת שרים. 

היו"ר יורי שטרן:

	על כל פנים, אני רוצה שהחוק ימסור מסר פוליטי ברור בקטע הזה של עידוד האזרחים ותמיכה באזרחים, ולא שהם יוזנחו. 

יחזקאל לביא:

	צריך להביא את זה לידיעת השר. 

היו"ר יורי שטרן:

	לדעתי, אם השר  יקבל את זה, ואני מקווה שהוא יקבל - - -

דוד אזולאי:

	השר לא יקבל את זה.

היו"ר יורי שטרן:

	למה לא?


דוד אזולאי:

	האם אתה מצפה שהוא יסכים לזה? 

היו"ר יורי שטרן:

	כשאני דיברתי איתו בזמנו עוד לא היה נוסח מדויק, אני רק אמרתי שאני הולך להציע, הוא הסכים  עם זה. לא הייתה לו התנגדות. 

דוד אזולאי:

	אבל אתה מגביל אותו כאן, למה שהוא יסכים? מכל מקום, שיבואו לפה ויגידו את עמדתם. 

היו"ר יורי שטרן:

	תודה רבה לכולם, הישיבה נעולה.



הישיבה ננעלה בשעה 12:30.
